Allen den, die disen brief an sehent ✳ oder hoͤrend lesen, tuͦn kunt ich, Johans Vasolt, schulth̄ ze Seking₎, ✳ daz fùr mich kament offenlich an gerichte ze Sekingen inder stat ✳ die erbern lùte junchfrowe Clare Spichwertlin mit irem wissenthaften voͧgte Uͦlr₎
Ratzen, ✳ burgˀ ze Sekingen, ✳ ze einē teyle ✳ un̄ Walther von Rùbeswile, wissenthaften schaffener ✳ der ersamen frowen ✳ der eptischen un̄ dez conventes gemeinlich ze Kûngesfelde, ✳ Sant Claren orden, ✳ in Costenzer bystuͦm, ✳ ze dem andern teyl. ✳ un̄ verjach
da offenlich ✳ die selbe junchfrow Clara mit dem vorgen̄t irem voͧgte, ✳ daz si luterlichen durch got ✳ un̄ durch ir sele heyle willen ✳ hette gegeben un̄ oͧch offenlich vorgericht, ✳ vor mir, mit rechter urteyle uf gab, ✳ recht un̄ redelich, ✳ nùne ✳ vierteyle roggen geltes ✳ ab einer schuͤppossen, ✳ ist gelegen ze Eydckon in dem nydern holtze ✳ un̄ buwet in Urs Ibach, ✳ un̄ ein vierdenzal dinkels
geltes ✳ git Hans Sachser ✳ von Obren Munphen ✳ von sinem guͦt ✳ zuͦ des vorgen̄ Walthers handen, ✳ der oͧch offenlich die selben gùlte von der selber junchfrowen Claren uf nam ✳ an der egenantē eptischen un̄ dez conventes stat ✳ ze Kùngesfelde ✳ zeniessē-
de, ✳ zebesitzende ✳ un̄ ze hande ✳ jemˀ eweklich ✳ in allem dem rechte, ✳ als oͧch die selbe junchfrowe Clare ✳ die selben gùlte ✳ ùntzint
har ✳ genossen un̄ gehebet hat ✳ an alle geverde. ✳ oͧch hat die selbe jungfrow Clare ✳ mit dez vorgˀ ires voͧgtes handen ✳ die
vorgeschribnē gùlte gevˀtigot un̄ uff geben ✳ mit handen, ✳ mit munden ✳ dem egen̄t Walthern ✳ an der egenantē eptischen un̄ dez conventes stat ✳ un̄ mit aller der gewarsami ✳ un̄ sicherheit, ✳ worthen un̄ werchen, ✳ so dar zuͦ hortend un̄ noturftig warend, ✳ als oͧch darumb vor dem gerichte ze Sekingen ✳ mit gesamenoter urteyl ✳ uf den eyde ✳ erteilet wart, ✳ also daz diz hantgift ✳ un̄ diz uffe geben
nu und hie nach ✳ kraft un̄ hantvestin haben sol und mag ✳ gegen dem egenantē Walthern an der vorgen̄ eptischen un̄ dez conventes stat ✳ und gegen iren nachkomen jemˀ eweklich an alle geverde. ✳ oͧch enzeche sich die egenant junchfrow Clara ✳ fùr sich ✳ und
fùr alle ir erben ✳ mit dem vorgen̄ irem voͧgte ✳ aller der ansprache, ✳ vorderunge un̄ rechtes, ✳ so si oder keyne iro erben jemˀ an die vorg₎
gùlte gewīnen moͤchtind, ✳ in welchen wege daz gesin moͤchte, ✳ un̄ gelobet oͧch der selber hantgift ✳ werende ze sin ✳ nach rechte ✳ vor
geistlichen ✳ un̄ weltlichen gerichten ✳ un̄ an allen stetten ✳ und niemer da wider zetuͤnde, ✳ inkeynen sachen ✳ oder mit keinen dingen, ane alle geverde ✳ un̄ zuͦ einem waren urkùnde dirre dingen, ✳ so han ich, vorgenanti Clara Spichwertlin, min eygen
ingesigel gehenket an disen brief, ✳ fùr mich un̄ min erben. ✳ un̄ zuͦ einer merren sicherheit der vorgeschribenē dingen,
so han wir, der vorgen̄ schulth̄ und der rate gemeinlich ze Sekingen, ✳ ùnser stette ingesigel gehenket an disen brief, ✳ durch
der egenantē beyder teylon betten willen, ✳ der geben wart an der nechsten mittewochen vor sant Johans tag ✳ ze sunegichten, ✳ des jares, do man zalte von gottes gebùrte ✳ drùzehen hundert jare, dar nach in dem fùnf und vierzigosten
jare. ✳ hie by warend die ersamē lùte Hartman Ratze, ✳ Walther Wilde, ✳ Joh̄ Wibel, ✳ C✳ Rùsseler, ✳ Joh̄ Mùller, ✳ Joh̄ Wilde, ✳ Walther ✳ Schroͤter ✳ un̄ Heini Spise ✳ un̄ ander erber lùten vil, burger ze Sekingen. ✳